KORNØKONOMIEN MÅ STYRKES!

Årsmøte – ordførere!

Kornproduksjonen er avgjørende for sjølforsyninga og matberedskapen i Norge, og Stortinget har vedtatt at matproduksjonen skal styrkes på norske ressurser. Det betyr i praksis at kornøkonomien må styrkes hvis måla skal nås. Hedmark Bondelag var i sitt innspill til jordbruksforhandlingene klare på at en bedret kornøkonomi skulle ha en særskilt høy prioritet i årets oppgjør. Faktum er at vi må tilbake til 1972 for å finne tilsvarende lav andel kornareal i Norge som det vi så i 2018. Den alarmerende nedgangen i kornarealet fortsetter altså med full styrke!

I den underskrevne jordbruksavtalen ble resultatet for korn en økning på 15-17 øre/kg når AK-tilskuddsendringene er regnet inn. Jeg registrerer at dette blir framstilt som et løft for kornproduksjonen og at korn er på vinnersida av årets avtale. Ser vi på utslag for referansebruk 2 med kornproduksjon, ser vi en økning på vel kr. 15.000 for perioden 2017-2020. Dette er i beste fall midt på treet sammenlignet med andre produksjoner. Med beregnet kostnadsvekst neste år på vel 14 øre, er en økning på 15 øre knapt nok til å dekke kostnadsveksten. Hvis dette kan kalles å være på vinnersida, er jeg redd det sier mer om hva andre produksjoner har oppnådd i årets oppgjør, enn det gjør om kornøkonomien! Det en i alle fall kan slå fast, er at årets oppgjør neppe er egnet til å stoppe nedgangen i kornareal.

Hva kan vi i så fall gjøre for å styrke kornøkonomien framover? Sjøl om verktøykassa ikke bugner av verktøy, må vi faktisk tørre å diskutere de mulighetene som finnes. Mye tyder på at arealnedgangen er størst i randsonen av kornområdene. Vi bør derfor øke AK-tilskuddet i sone 3, og gjerne innføre sone 5A også på korn. Sone 3 omfatter mer marginale kornområder på Østlandet, mens sone 5A er bl.a. Gudbrandsdalen og Østerdalen. I sone 3 både i Akershus, Hedmark og Oppland er mye kornareal lagt om til gras. Da bør vi øke AK-tilskudd korn for alle bruksstørrelser så det monner i disse områdene!

Hedmark Bondelag har i flere år foreslått en differensiert prisnedskriving av kraftfôr mellom drøvtygger og kraftfôrbaserte produksjoner. Med et behov for redusert mjølkevolum de neste åra, vil det være riktig å redusere kraftfôrforbruket i mjølkeproduksjonen. En noe økt kraftfôrpris vil anspore til mer og bedre grovfôrproduksjon, uten å svekke økonomien ytterligere i mjølk. Vi kan ikke la være å diskutere dette virkemidlet, sjøl om noen tror det blir vanskelig å gjennomføre.

En kan også se på muligheten for å innføre et pristilskudd på korn. Det vil kunne virke produksjonsstimulerende gjennom økt kornpris, uten å behøve prisnedskriving til kraftfôr. Dette krever selvsagt budsjettmidler, men vil gi partene i jordbruksforhandlingene større fleksibilitet i fastsettelse av målpriser på de forskjellige kornslaga, uten å måtte ta hensyn til terrorbalansen mellom korn-kraftfôr. Kombinert med differensiert prisnedskriving, vil et slikt tilskudd også bremse lysten til hjemmemaling.

Poenget mitt er at vi må stimulere kornproduksjonen mer. Da må partene i jordbruks-forhandlingene faktisk være villig til å bruke mer budsjettmidler på korn i framtidige oppgjør. Det vil styrke norsk sjølforsyning og matberedskap! Skal vi lykkes med «økt matproduksjon på norske ressurser» må hele landet brukes. Korn er og blir nøkkelen til dette!

Takk!